Købmandsfond med største overskud i flere år : Nyheder om retail og detailhandel - Udvikling og tendenser om butik og detail
Købmandsfonden KFI Erhvervsdrivende Fond ejer knap 41 procent af Dagrofa-koncernen
Om KFI:
KFI Erhvervsdrivende Fond ejer eller driver ca. 230 ejendomme med over 1.300 lejemål, og i halvdelen af ejendommene er der mindst et lejemål med en dagligvarebutik.
Desuden er KFI den eneste udbyder af finansielle løsninger, der er skræddersyet til frie danske købmænd, bl.a. udlån, kautioner, garantier og leasing af driftsinventar.
Kilde: KFI
Torsdag den 28 april 2016 kl. 09:22 af: Søren Duran Duus
- Vi har en historisk stor pipeline af mulige nye butiksprojekter og igangværende moderniseringer, lyder det fra Dagrofa-medejer KFI.
Købmandsfonden KFI Erhvervsdrivende Fond, der blandt andet driver, investerer og udlejer butikker til købmænd, der arbejder i Dagrofa-regi, har haft et flot år.
Det fremgår af 2015-årsregnskabet.
Således øgede Danmarks største uafhængige udlejer til dagligvarehandelen igen i 2015 sine aktiviteter:
KFI Erhvervsdrivende Fond gennemførte cirka 90 projekter med modernisering og nyindretning af eksisterende dagligvarebutikker, og KFI leverede desuden otte nye butikker til kæderne Rema 1000, Meny, Spar og Kiwi.
KFI’s omsætning steg 13 procent til 376,9 millioner kroner i 2015, mens overskuddet før skat blev 185 millioner kroner. Det er det bedste resultat siden 2009 for købmandsfonden KFI, der ejer knap 41 procent af Dagrofa-koncernen.
LÆS OGSÅ: Dagrofa koster købmandsfond millioner
Historisk stor pipeline
- Vi har styrket samarbejdet med alle kæder i den frie sektor, og vi har en historisk stor pipeline af mulige nye butiksprojekter og igangværende moderniseringer. Det er en del af KFI’s mission at styrke de frie, bæredygtige danske købmænd ved at skabe attraktive og moderne bygningsmæssige rammer om deres drift.
- Derfor vil vi i 2016 sætte ekstra fart i udviklingen af nye dagligvarebutikker og opgradering af eksisterende butiksejendomme, siger administrerende direktør Jesper Loiborg fra KFI, i en pressemeddelelse.
LÆS OGSÅ: Spritny næstformand i KFI’s bestyrelse